Andres Metsoja kandideerib IRL-i aseesimeheks
IRL-i volikogu liige ja riigikogulane Andres Metsoja kandideerib erakonna aseesimehe kohale. Kuigi erakonnakaaslased on teda ka esimeheks kandideerima ärgitanud, peab ta seda enda jaoks liiga suureks tükiks.
Metsoja tunnistas, et talle on erakonna liikmed teinud ettepanekuid ka IRL-i esimeheks kandideerida. "Jah, seda diskussiooni on olnud erakonna sees ühe ja teisega, aga ma ei ole pidanud seda mõistlikuks," ütles Metsoja ERR-ile.
Esimeheks kandideerimist takistab Metsoja sõnul tal asjaolu, et tal puudub ministrina töötamise kogemus. "Minna valitsuskoosseisu ja hakata juhtima erakonda, siis ma arvan, et see on minu jaoks natuke üle jõu käiv ülesanne," lausus Metsoja.
Metsoja soovib IRL-i esimehena näga Helir-Valdor Seedrit.
IRL saab endale uue esimehe 13. mail. Senine erakonnajuht Margus Tsahkna enam ei kandideeri.
Toimetaja: Aleksander Krjukov